Henrik Svane (RV), 1998-04-30:
Jeg synes, det er dejligt, at debatten udvides i poetisk retning, og derfor får jeg lyst til også at citere den samme Benny Andersen, som hr. Arne Melchior citerede for et øjeblik siden, for fire små linjer, som jeg formåede ham at skrive for ca. 20 år siden til brug for nogle tv-udsendelser, som jeg dengang producerede, og de lyder som følger: »Danmark er et udstrakt land fordelt på mange øer.
Mellem dem er meget vand, og på dem ligger søer. Spredte øer titter frem som tuer i en vandmark.
Sådan!
Og det lille vers havde jeg i baghovedet, da jeg på dronningens fødselsdag forleden kørte ude fra min bopæl på det yderste Nørrebro med en linje 5.
For i bussen sad der to danske børn, som var på vej til skole, og ved det næste stoppested stod der to indvandrerbørn, og de to danske børn jublede, da de så dem, og de kom ind i bussen, og de delte sæder.
Og så sagde den lille indvandrerdreng til den danske pige: »Hvorfor flager de i dag?«
Det var der ingen der vidste.
Så sagde den anden indvandrerdreng: »Det er nok, fordi der kommer en eller anden diktator på besøg i Danmark.«
Men det troede den første dreng ikke på, så han gik hen og spurgte buschaufføren, og han kom jublende tilbage og sagde: »Nej, ved I hvad det er?
Det er dronningens fødselsdag.«
Sagt af en dejlig indvandrerdreng på 8 år!
Og jeg har tænkt mig at gøre nøjagtig det samme, som hr. Arne Melchior gjorde, nemlig at henvise til den flotte tale, jeg holdt ved den første fremsættelse af det her forslag, og det vil jeg så gøre. Jeg har dog ikke sidetallene, men de, der er interesserede, kan selvfølgelig slå det op.
Men jeg har selvfølgelig lyst til at sige lidt alligevel og trække nogle af de ting frem, som er årsagen til, at Det Radikale Venstre har haft stor lyst til at gå ind i dette arbejde med at få skabt en bedre integrationsmulighed for de fremmede i vores land ved at være med til at udarbejde forslaget til denne integrationslov.
Udgangspunktet har nemlig været ønsket om at foretage en bedre integration, og vores holdninger og vores debatter i Det Radikale Venstre har overhovedet ikke taget udgangspunkt i det, der høres i dele af den danske befolkning, og som styrkes af udsagnene fra den yderste højrefløj.
Derfor tager vi afstand fra den kritik af forslaget, der især er kommet fra Venstre: at vi med dette lovforslag gør Danmark til et indvandrerland.
Det er ikke tanken.
Tanken er at give de stakler, der får asyl i vores land på grund af forfølgelse og fornedrelse, en bedre mulighed for i kort eller længere tid at leve sig mere ind i vores samfund og blive mere selvhjulpne for derigennem at give dem muligheden for at betale noget tilbage til det samfund, som de p.t. er en del af, også i form af et økonomisk bidrag ved, at de får en placering på arbejdsmarkedet og dermed kommer til at betale skat. Og vi er helt klar over, at det, at vi giver kommunerne integrationsansvaret fra dag nul efter asyl, er en stor fordel - som jeg også har sagt i debatten tidligere i dag - som også Dansk Flygtningehjælp, der har haft ansvaret tidligere, har ønsket sig.
For vi tror netop, at i takt med, at man kommer hurtigere i berøring med et arbejdsmarked eller et uddannelsesmarked, får man en meget hurtigere og tættere kontakt med dem, som jeg kalder hverdagsdanskerne.
Og det betyder en øget sprogmotivering og dermed en hurtigere sprogudvikling, men det gør også, at den direkte tilknytning til det, vi kalder det civile Danmark, det civile samfund, sker meget før og bliver meget tydeligere.
Derfor er det også en væsentlig ting i lovforslaget, at vi ønsker at fastholde flygtningene så lang tid som muligt i det samfund, de bliver placeret i efter den visitation, som skal foretages, når de bliver overgivet fra Røde Kors-systemet.
Og jeg vil gerne lægge vægt på, at der i den visitationsperiode, der foregår, skal lægges tydelig vægt på, hvad der er den enkelte flygtnings ønske med hensyn til uddannelse eller beskæftigelse, og hvad der er flygtningens ønske med hensyn til de menneskers nationalitet, som den pågældende vil være sammen med, om vedkommende gerne vil fortsætte med fortrinsvis at være sammen med sine egne i dette samfund, og om han eller hun gerne vil være i en stor by eller hellere vil være i et mindre samfund.
Alle sådan nogle parametre skal selvfølgelig bygges ind i den visitation, og det er på baggrund af det, vi synes
, det er en god idé, at man herefter søger at fastholde flygtningene så længe som muligt i det nærsamfund, som netop i kraft af, at integrationsindsatsen ligger tættere på kommunen nu end i Dansk Flygtningehjælps periode, gør, at det civile samfund træder meget tydeligere ind i samarbejdet.
En anden ting, som jeg synes det er væsentligt at sige noget om, er, at kommunernes engagement i denne indsats jo styrkes væsentligt i og med, at der ligger nogle økonomiske incitamenter for kommunerne i at gøre indsatsen så godt og så helhjertet som muligt fra første færd, for i det øjeblik det lykkes for nogle flygtninge at komme ud af introduktionsprogrammet i og med, at de går i gang med en uddannelse eller kommer ind i et aktivt arbejdsliv, tilflyder der den pågældende primærkommune en fortjeneste
, fordi den har gjort indsatsen godt nok. Og jeg tror, det er det forhold, der har gjort, at så få borgmestre har ytret sig kritisk om forslaget, efter at det blev fremsat første gang i december måned, og det har vi kun hørt ganske få gøre siden hen.
Og derfor håber jeg, at Venstre og De Konservative, når vi nu går ned i substansen under forhandlingerne i udvalget, virkelig vil lytte til, hvad Borgmesterdanmark har sagt, så vi heller ikke på den led skal se nogen grave sig ned i skyttegrave.
Fra Det Radikale Venstres side glæder vi os til debatten og til samarbejdet i udvalget og ser frem til at få så bred
en aftale om disse forslag som overhovedet muligt.